《送人还庐陵》
明代·林环

养素遁丘壑，云松见高情。兴来发长咏，琅琅金石声。

十年湖海上，久闻谪仙名。翘迹不可见，怀人阻遐征。

昨闻观光来，曳裾金陵城。馆阁多故交，衣䙬有诸生。

矧兹粉署郎，禄养时所荣。凌云未遂愿，胡乃遽言行。

盘洲多奇胜，山水秀以明。三径别来久，松筠晚青青。

登临多暇时，足以娱暮龄。祖席阻同宴，赠言愧瑶英。

作者简介：（ 约1376—约1415）明福建莆田人，字崇璧。永乐四年进士第一。授翰林修撰，升侍讲，预修《永乐大典》。从成祖至北平卒。有《絅斋集》。